lupulin
Lupulin, glandula lupuli, lupulinkorn, humlemel, små, gule kirtler på blomsterstandene fra hunplanter af humle. Betegnelsen har været anvendt både om kirtlerne og det stof, de udskiller, idet sekretet bliver siddende på kirtlernes overflade.
Ved ølbrygning tilsættes ølurten under kogning modne hunblomsterstande (kaldet humlekopper) af humle, hvis lupulin bidrager afgørende til øllets smag. Lupulin indeholder en lang række naturstoffer, bl.a. æteriske olier, harpikser, garve- og bitterstoffer.